SK Úradný vestník Európskej únie L 121/1

NARIADENIE KOMISIE (EÚ) 2018/685

z 3. mája 2018,

ktorým sa menia prílohy II, III a IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí pre abamektín, pivo, fluopyram, fluxapyroxad, maleohydrazid, prášok z horčičných semien a teflutrín v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 5 ods. 1 a článok 14 ods. 1 písm. a),

keďže:

(1) V prípade abamektínu a maleohydrazidu boli maximálne hladiny rezíduí (ďalej len „MRL“) stanovené v prílohe II k nariadeniu (ES) č. 396/2005. V prípade fluopyramu, fluxapyroxadu a teflutrínu boli MRL stanovené v časti A prílohy III k uvedenému nariadeniu. V prípade piva a prášku z horčičných semien neboli stanovené žiadne konkrétne MRL, a tieto látky neboli ani zahrnuté do prílohy IV k uvedenému nariadeniu, preto sa uplatňuje štandardná hodnota 0,01 mg/kg stanovená v článku 18 ods. 1 písm. b) daného nariadenia.

(2) V súlade s článkom 6 ods. 1 nariadenia (ES) č. 396/2005 bola v rámci postupu povoľovania použitia prípravku na ochranu rastlín s obsahom účinnej látky abamektín na banánoch podaná žiadosť o úpravu existujúcich MRL.

(3) V prípade fluopyramu bola takáto žiadosť podaná v súvislosti s portulakou zeleninovou. V prípade fluxapyroxadu bola takáto žiadosť podaná v súvislosti s „tropickou koreňovou a hľuzovou zeleninou“, „inou koreňovou a hľuzovou zeleninou okrem cukrovej repy“, cesnakom zimným/cibuľou zimnou, „hlúbovou zeleninou so zdužinatenými súkvetiami“, ružičkovým kelom, hlávkovou kapustou, so „šalátom a podobnými listovými zeleninami“, „špenátom a podobnými špenátovými plodinami (listami)“, s čakankou obyčajnou listnatou (šalátovou), „bylinkami a jedlými kvetmi“, artičokmi pravými, pórom, „bylinnými nálevmi z koreňov“, „koreňovými a podzemkovými koreninami“ a koreňmi čakanky. V prípade teflutrínu bola takáto žiadosť podaná v súvislosti s mrkvou.

(4) V súlade s článkom 6 ods. 2 a 4 nariadenia (ES) č. 396/2005 bola podaná žiadosť týkajúca sa použitia fluxapyroxadu na citrusových plodoch. Žiadateľ tvrdí, že v dôsledku povoleného použitia uvedenej látky na takýchto plodinách v Brazílii rezíduá prekračujú MRL stanovené v nariadení (ES) č. 396/2005, a preto sú potrebné vyššie MRL, aby sa nevytvárali obchodné prekážky pri dovoze uvedených plodín.

(5) V súlade s článkom 8 nariadenia (ES) č. 396/2005 príslušné členské štáty vyhodnotili dané žiadosti Komisii a boli zaslané hodnotiace správy.

(6) Európsky úrad pre bezpečnosť potravín (ďalej len „úrad“) posúdil žiadosti a hodnotiace správy, pričom preskúmal najmä riziká pre spotrebiteľov a v relevantných prípadoch aj pre zvieratá a vydal odôvodnené stanoviská k navrhovaným MRL (2). Tieto stanoviská zaslal úrad žiadateľom, Komisii a členským štátom a zverejnil ich.

(7) Úrad dospel vo svojich odôvodnených stanoviskách k záveru, že pokiaľ ide o používanie fluxapyroxadu na citrusových plodoch, predložené údaje nie sú postačujúce na stanovenie novej MRL pre celú skupinu. V súlade s existujúcimi usmerneniami Únie pre extrapoláciu MRL je však vhodné stanoviť MRL pre grapefruity na hodnotu existujúcej MRL platnú pre pomaranče. Existujúce MRL v prípade citrusových plodov by sa preto mali zachovať na súčasných hodnotách s výnimkou grapefruitov, pre ktoré by sa MRL mala zvýšiť na 0,3 mg/kg.

(8) Pokiaľ ide o všetky ostatné žiadosti, úrad dospel k záveru, že všetky požiadavky na údaje boli splnené a úpravy MRL požadované žiadateľmi sú prijateľné z hľadiska bezpečnosti spotrebiteľov na základe posúdenia vystavenia spotrebiteľov v prípade 27 špecifických európskych spotrebiteľských skupín. Úrad zohľadnil najnovšie informácie o toxikologických vlastnostiach látok. Riziko prekročenia prijateľného denného príjmu alebo akútnej referenčnej dávky sa nepreukázalo pri vystavení v priebehu života účinkom tejto látky konzumáciou všetkých potravín, ktoré ju môžu obsahovať, ani pri krátkodobom vystavení spôsobenom zvýšenou konzumáciou príslušného produktu.

(9) V prípade maleohydrazidu predložil úrad záver z partnerského preskúmania danej účinnej látky z hľadiska posúdenia rizika pesticídov (3). V danej súvislosti odporučil zvýšiť MRL v prípade zemiakov, cesnaku, šalotky a mlieka.

(10) Pivo bolo schválené ako základná látka vykonávacím nariadením Komisie (EÚ) 2017/2090 (4) a prášok z horčičných semien vykonávacím nariadením Komisie (EÚ) 2017/2066 (5). Očakáva sa, že používanie uvedených látok za stanovených podmienok nepovedie k prítomnosti takých rezíduí v potravinových alebo krmivových komoditách, ktoré môžu predstavovať riziko pre spotrebiteľa. Preto je vhodné uvedenú látku zaradiť do prílohy IV k nariadeniu (ES) č. 396/2005.

(11) Z odôvodnených stanovísk a záverov úradu a zohľadnenia faktorov relevantných pre zvažovanú skutočnosť vyplýva, že požadované úpravy MRL spĺňajú požiadavky článku 14 ods. 2 nariadenia (ES) č. 396/2005.

(12) Nariadenie (ES) č. 396/2005 by sa preto malo zodpovedajúcim spôsobom zmeniť.

(13) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II, III a IV k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 3. mája 2018 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Vedecké správy EFSA sú k dispozícii online: http://www.efsa.europa.eu:

Reasoned opinion on the modification of the existing maximum residue level for abamectin in bananas (Odôvodnené stanovisko k úprave existujúcej maximálnej hladiny rezíduí abamektínu v banánoch). Vestník EFSA (EFSA Journal) (2017) 15(10):4987 [24 s].

Reasoned opinion on the modification of the existing maximum residue level for fluopyram in purslanes (Odôvodnené stanovisko k úprave existujúcej maximálnej hladiny rezíduí fluopyramu v portulake zeleninovej). Vestník EFSA (EFSA Journal) (2017) 15(9):4984 [22 s].

Reasoned opinion on the modification of the existing maximum residue levels for fluxapyroxad in various crop (Odôvodnené stanovisko k úprave existujúcich maximálnych hladín rezíduí fluxapyroxadu v rôznych plodinách). Vestník EFSA (EFSA Journal) (2017) 15(9):4975 [30 s].

Reasoned opinion on the modification of the existing maximum residue level for tefluthrin in carrots (Odôvodnené stanovisko k úprave existujúcej maximálnej hladiny rezíduí teflutrínu v mrkve). Vestník EFSA (EFSA Journal) (2017) 15(10):5016 [21 s].

(3) Záver z partnerského preskúmania účinnej látky maleohydrazidu z hľadiska posúdenia rizika pesticídov. Vestník EFSA (EFSA Journal) (2016) 14(6):4492 [22 s].

(4) Vykonávacie nariadenie Komisie (EÚ) 2017/2090 zo 14. novembra 2017, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje pivo ako základná látka a ktorým sa mení príloha k vykonávaciemu nariadeniu Komisie (EÚ) č. 540/2011 (Ú. v. EÚ L 297, 15.11.2017, s. 22).

(5) Vykonávacie nariadenie Komisie (EÚ) 2017/2066 z 13. novembra 2017, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje prášok z horčičných semien ako základná látka a ktorým sa mení príloha k vykonávaciemu nariadeniu Komisie (EÚ) č. 540/2011 (Ú. v. EÚ L 295, 14.11.2017, s. 43).